এ বার পাসপোর্টের জন্য আবেদন করতে আর বার্থ সার্টিফিকেট লাগবে না। আধার, প্যানের মতো প্রমাণ পত্র দিলেই চলবে। পাসপোর্ট ইস্যুকে আরও সহজ করতে এমনই সিদ্ধান্ত নিতে চলেছে কেন্দ্রীয় সরকার। চলতি বাদল অধিবেশনে রাজ্যসভায় কংগ্রেসের রঞ্জীব বিসওয়ালের প্রশ্নের জবাবে কেন্দ্রীয় বিদেশ প্রতিমন্ত্রী ভিকে সিংহ জানান, এ বার থেকে পাসপোর্ট আবেদনে আধার, প্যান, ড্রাইভিং লাইসেন্স, ভোটার আইডি এমনকী এলআইসি পলিসিও জন্মের প্রমাণ পত্র হিসাবে গ্রহণযোগ্য হবে। তিনি আরও জানান, সরকারি কর্মচারীরা তাঁদের চাকরি, পেনশনের মতো গুরুত্বপূর্ণ কাগজও পাসপোর্ট তৈরিতে জমা করতে পারেন। ট্রান্সফার সার্টিফিকেট, ম্যাট্রিকুলেশন সার্টিফিকেটে জন্মের তারিখ থাকলে সেই ডকুমেন্টও প্রমাণ পত্র হিসাবে ব্যবহার করা যাবে। ১৯৮০-র পাসপোর্ট নিয়ম অনুযায়ী, ১৯৮৯-র ২৬ জানুয়ারি এবং তার পরে যাঁদের জন্ম তাঁদের ক্ষেত্রে পাসপোর্ট আবেদনে বার্থ সার্টিফিকেট বাধ্যতামূলক ছিল। বেশিরভাগ ক্ষেত্রে জন্ম শংসাপত্রে ভুল থাকা অথবা শংসাপত্রই না থাকার কারণে পাসপোর্ট তৈরিতে জটিলতা বেড়েছিল। সম্প্রতি এক সরকারি রিপোর্টে জানা গিয়েছে, দেশের মোট জনংখ্যার মাত্র ৫.১৫ শতাংশ মানুষের পাসপোর্ট রয়েছে। টাইমস অব ইন্ডিয়া সূত্রে খবর, ৬০ বছরে ঊর্ধ্বে অথবা ৮ বছরের নীচে আবেদনকারীর ক্ষেত্রে পাসপোর্ট ফি-তে ১০ শতাংশ ছাড় দেওয়া হবে বলেও সিদ্ধান্ত নিচ্ছে সরকার। পাসপোর্ট তৈরিতে আরও সরলীকরণ করতে অনলাইনে আবদেনকারীকে বাবা বা মা-র এক জনের নাম দিলেই চলবে।